送黄莘還家
作者：蘇舜欽
朝代：宋

paragraphs: 東風摇江波，碧草日夜芳。
藹藹春物歸，遊子思故鄉。
黄生士林華，志業收精剛。
步虎南山隈，氣立人獸旁。
不步受羈轡，但欲插翅翔。
顧亦念所親，歸心劇風檣。
想當舍檝初，喜氣充門牆。
晨昏奉顔色，以時薦豆觴。
雖享萬鍾祿，此樂不可償。
予家白日下，偶來戀滄浪。
因君江上別，撩我歸興長。